Kulttuuritila Nuijamies lokakuussa 2018.
**Kulttuuritila Nuijamies** on Lappeenrannassa entisessä elokuvateatteri Nuijamiehessä toimiva kulttuuritila. Tilan takana on Kulttuuritila Nuijamies ry, joka perustettiin syksyllä 2017 sen jälkeen, kun Finnkino oli ostanut teatterin liiketoiminnan paikalliselta Elokuva Luotolalta ja lakkauttanut sen. Tilan ohjelmistoon kuuluu muun muassa musiikkia, elokuvia, teatteria, sirkusta, tanssia, taidenäyttelyitä, stand-upia, burleskia ja monologeja. Tilassa toimii myös kahvila-baari.

Yhdistyksen perustajiin kuuluu lappeenrantalaisia taiteilijoita ja kulttuuritoimijoita. Yhdistystä on ollut perustamassa muun muassa Antti "Hyrde" Hyyrynen Stam1nasta. Tilan ja yhdistyksen suojelijana on Aki Kaurismäki.

Yhdistys, sen aktiivijäsenet ja vapaaehtoiset kutsuvat itseään Nuijaryhmäksi, ja yhdistyksen jäseniä ja kulttuuritilan asiakkaita Nuijiksi. Ryhmän tunnuslause on "*älä ole hölmö, ole Nuija*".

Historia
--------

Kulttuuritila Nuijamies ry perustettiin pelastamaan elokuvateatteri purku-uhalta. Kulttuurihistoriallisesti merkittävä tila haluttiin säilyttää kaikille avoimena tilana. Yhdistys joutui sisustamaan tilan kokonaan uusiksi Finnkinon viedessä kaiken irtaimiston pois valkokangasta myöten.

Nuijamiehessä järjestettiin Ensimmäinen sytyttää valot -tukitapahtuma tammikuussa 2018. Viisipäiväinen tapahtuma sisälsi 30 erilaista ohjelmaa ja sen esiintyjiä olivat muun muassa Stam1na, Laineen Kasperi ja Pave Maijanen. Samaan aikaan päättyneessä mesenaattikampanjassa kerättiin yli 14 000 euroa. Keväällä 2018 yhdistys sai Suomen Kulttuurirahaston Etelä-Karjalan rahastolta 40 000 euron ja Karjalaisen Kulttuurin Edistämissäätiöltä 10 000 euron apurahan, joiden turvin yhdistys pystyi palkkaamaan toiminnanjohtajan. Kulttuuritilan varsinaisia avajaisia vietettiin syyskuussa 2018. Avajaisviikonlopun esiintyjiin kuuluivat muun muassa Wöyh! Spektakular featuring Marzi Nyman, Olivia Rouge ja Muska.

Nuijamiehen rakennuksen omistaa Etelä-Karjalan Osuuspankki, jonka kanssa yhdistyksellä oli ensin vuoden 2018 loppuun ulottuva vuokrasopimus. Tilan tulevaisuus riippuu paitsi rahoituksesta myös sitä ympäröivän niin sanotun Pormestarin korttelin asemakaavauudistuksesta, joka valmistuu tammikuussa 2019. Lappeenrannan kaupunki esitteli helmikuussa 2018 kaksi kaavaluonnosta, joista toisessa rakennus säilytettäisiin ja suojeltaisiin ja toisessa purettaisiin. Suojeluvaihtoehto sisältää enemmän rakennusoikeutta korttelin muilla alueilla, millä kaupunki on pyrkinyt edistämään suojelua. Nuijamiehen vieressä sijaitsevaa Elokuva Luotolan toista entistä teatteria Kino-Aulaa on esitetty purettavaksi molemmissa vaihtoehdoissa.

Vuonna 2020 yhdistys ilmoitti perustavansa oy:n ravintolaa varten ja ravintolan omistus siirtyi yhdistykselle alivuokrauksen sijaan. Yhdistyksen rinnalle perustettiin Ravintola Nuija oy.

### Kulttuuritilan lähihistoriaa

Vuonna 2019 yhdistys ja Osuuspankki ilmoittivat kirjoittavansa aiesopimuksen tilan ostamisesta.

Lokakuussa 2021 yhdistys osti elokuvateatterin rakennuksen itselleen ja siirtyi kiinteistön omistajaksi.

Lähteet
-------

1. ↑  Vainio, Annina: Uusi käänne Lappeenrannan katkerassa elokuvateatterikohussa – kulttuuriväki puuhaa Finnkinon lakkauttamaan teatteriin uutta toimintaa, eikä se ole ainoa arvotilaa kärkkyvä taho *Helsingin Sanomat*.  4.10.2017. Sanoma. Viitattu 9.9.2018.
2. ↑  Tapahtumat Kulttuuritila Nuijamies. Viitattu 25.10.2018.
3. 1 2 3 4 5 6  Sormunen, Elli: Finnkino teki vahingossa palveluksen pikkukaupungin kulttuurielämälle – Ihmiset tulistuivat teatterin sulkemisesta ja siitä syntyi kansanläheinen kulttuuripaikka *Yle Uutiset*.  25.10.2018. Yleisradio. Viitattu 25.10.2018.
4. ↑  Ravintola Nuija Kulttuuritila Nuijamies.
5. ↑  Hannus, Tanja: Finnkinon lakkauttama elokuvateatteri sai yllätystukijan elokuvamaailman huipulta – Aki Kaurismäki lähtee puolustamaan vanhaa teatterirakennusta *Yle Uutiset*.  26.10.2017. Yleisradio. Viitattu 9.9.2018.
6. ↑  Kulttuuritila Nuijamies *nuijamies.fi*. Viitattu 2.6.2020.
7. ↑  Älä ole hölmö musta teksti *Kulttuuritila Nuijamies*. Viitattu 2.6.2020.
8. ↑  Info – Kulttuuritila Nuijamies *nuijamies.fi*. Viitattu 2.6.2020.
9. ↑  Värtö, Petteri: Nuijamiehen valot syttyvät tammikuussa — musiikkipainotteisessa kulttuuritilan tukitapahtumassa lavalla nousevat muun muassa Laineen Kasperi ja Stam1na *Etelä-Saimaa*.  1.12.2017. Kaakon Viestintä. Viitattu 9.9.2018.
10. ↑  Kaskinen, Piia: Nuijamies-ryhmän avaustapahtuma ylitti odotukset ja tavoitteet — ja lahjoituksiakin tulee edelleen *Etelä-Saimaa*.  30.1.2018. Kaakon Viestintä. Viitattu 25.10.2018.
11. ↑  Menneet tapahtumat Kulttuuritila Nuijamies.
12. ↑  Väisänen, Riitta: Lappeenranta kannustaa Nuijamiehen suojeluun – Pormestarin kortteliin enemmän rakennusoikeutta, jos elokuvateatterirakennus säilytetään *Yle Uutiset*.  9.2.2018. Yleisradio. Viitattu 25.10.2018.
13. ↑  Kaakon Viestintä Oy: Nuijamies perustaa ravintolayrityksen pyörittämään aulabaariaan — Aukioloajat muuttuvat iltapainotteisiksi ja saliinkin tulee lisää anniskelupaikkoja - Etelä-Saimaa *esaimaa.fi*.  5.12.2019. Viitattu 2.6.2020.
14. ↑  Osuuspankki aikoo myydä vanhan elokuvateatterin Kulttuuritila Nuijamiehelle *Yle Uutiset*. Viitattu 2.6.2020.
15. ↑  Kulttuuritila Nuijamies teki ainutlaatuiset kaupat vanhan elokuvateatterin kiinteistöstä – "Samantapaisia esimerkkejä ei juuri valtakunnallisesti löydy" *Yle Uutiset*.  11.11.2021. Viitattu 17.11.2021.

Aiheesta muualla
----------------

* Kulttuuritila Nuijamies